
ОСНОВНИ РЕСТИТУЦИОННИ РЕШЕНИЯ ПО ЗСПЗЗ

АКТУАЛНА СЪДЕБНА ПРАКТИКА

Производството по възстановяване на собствеността върху земеделските земи по своя характер е реституционно производство, като същото приключва с издаването на административен акт с конститутивно действие. С решението на създадения със специалния закон ЗСПЗЗ орган по поземлената собственост (различно наименуван в течение на годините – поземлена комисия,Общинска служба по земеделие и гори, понастоящем общинска служба по земеделие) се възстановява правото на собственост върху земеделски земи или такива, които са престанали да имат земеделски характер в полза на бившите собственици или техните наследници. От първостепенно значение в тази насока е изясняване характера на решенията на Общинските служби по земеделие. Спор в съдебната практика, че това са индивидуални административни актове не е бил налице. Това е така, тъй като тези решения са издавани от държавни органи, на които са възложени властнически функции в осъществяване на поземлената реформа. В редица съдебни решения е приемано, че Общинските служби по земеделие са административни органи по възстановяване на собствеността, тъй като пред тях не се развива спорно, двустранно, състезателно производство, а едностранно административно такова, между молителя и службата, като орган с компетентност при установяване легитимацията му на собственик на внесена земя в ТКЗС, АПК и другите подобни образувания.

В тази връзка относно характера и вида на издаваните от общинските служби по земеделие актове, следва да се има предвид статията в сп. „Собственост и право”, бр. 9/2011 г., в която подробно е разгледан правния режим, на който се подчиняват актовете, които се издават от ОСЗ, в изпълнение на правомощията им като органи на поземлената собственост, предвиден в разпоредбата на чл. 31 от ЗСПЗЗ

В зависимост от вида на земята, върху която ще се възстановява правото на собственост на правоимащите лица, Общинските служби „Земеделие” се произнасят с три категории решения, съгласно разпоредбите на чл. 14, ал. 1, т. 1, т. 2 и т. 3, ЗСПЗЗ във връзка с чл. 18ж, ал. 1, ал. 2 и ал. 3 от ППЗСПЗЗ:

- решения за възстановяване на притежавани преди колективизацията имоти, в техните стари граници (реално съществуващи на терена или възстановими – определени легално в текстовете на чл. 18а и чл.18б ППЗСПЗЗ);

- решения за възстановяване на имоти, равностойни на притежаваните, в нови граници – по план за земеразделяне;

С оглед на възможността да бъде извършена преценка относно приложимостта им, законодателят установява две основни предпоставки за постановяване на тези два вида решения:

- установяване на правата към релевантния минал момент и липса на пречки, според установени от закона критерии, за актуалния статус имота, който се постига чрез решенията на общинските служби по земеделие, с които се признава правото на възстановяване на собствеността; и

- отреждането на нови обекти на правото на собственост – по план за земеразделяне, съответно по карта на съществуващи стари граници, респективно по карта на съществуващите стари реални граници (виж чл. 18ж, ал. 1 и 2 ППЗСПЗЗ и чл. 27 ППЗСПЗЗ).

Във връзка с тези решения за възстановяване право на собственост върху земеделски земи в нови реални граници определени с влязъл в сила план за земеразделяне противоречива практика се наблюдава в приложението на чл. 17, ал. 8 от ЗСПЗЗ. Съгласно тази разпоредба влезлият в сила план за земеразделяне и одобрената карта на съществуващите или възстановими на терена стари реални граници на земеделските имоти могат да бъдат преработени при явна фактическа грешка със заповед на министъра на земеделието и храните или на упълномощено от него длъжностно лице. В практиката на ВАС, четвърто отделение, се приема, че само заповедите на министъра на земеделието и храните, с която на основание чл. 17, ал. 8 се нарежда преработване има белезите на индивидуален административен акт по смисъла на чл. 21 от АПК и не подлежи на съдебен контрол. Според съдебните състави разпоредбата на чл. 17, ал. 8 не съдържа задължение за административния орган да издаде заповед за преработка,а предоставя само възможност, която министърът има право да упражни по собствено усмотрение. Приема се, че искането на заинтересованите лица за преработка на картата и отстраняването на явна фактическа грешка представлява сигнал по смисъла на чл. 119-124 от АПК. Началото на производството се поставя с предложението на директора на Областната дирекция „Земеделие” по чл. 26, ал. 11, изр. последно от ППЗСПЗЗ. В този смисъл са постановените определенията по голям брой адм. д. № 10671/2010 г., адм. д. 15585/2011 г., 980/2011, 10145/2001 г. и др. Различно становище е застъпено по адм. д. № 7935/2013 г. на ВАС първо отделение, където е прието, че както заповедта на министъра така и отказът изричен или мълчалив да се произнесе по чл. 17, ал. 8 от ЗСПЗЗ засяга права на молителя и представлява индивидуален административен акт. Съдебния състав по това дело се е мотивирал с постановление на Пленума на Върховния съд № 4/1976 г., т. 12, че не е налице индивидуален административен акт, когато в случаите на възможност по закон да се издаде индивидуален административен акт се откаже. Понастоящем този въпрос е внесен за обсъждане и постановяване на тълкувателно решение – по ТД № 3/2013 г., по което няма решение.

Решения по чл. 14 ал. 1, т. 3 от ЗСПЗЗ във връзка с чл. 18ж, ал. 3 ППЗСПЗЗ са третия вид решения за признаване право на собственост при условията на § 4 – 4 л във връзка с предоставено право на ползване на основание различни актове на МС, ДС и Президиума на НС.
Пак във връзка с решенията по чл. 14 от закона, следва да бъде разгледано и правилото на чл. 10, ал. 7 от ЗСПЗЗ относимо към земеделските земи включени в границите на урбанизираните територии (населени места), определени с подробен устройствен план (ПУП) или околовръстен полигон. Те се възстановяват, освен ако върху тях при спазване на всички нормативни изисквания са построени сгради от трети лица или е отстъпено право на строеж и законно разрешеният строеж към 1.03.1991 г. е започнал. Спазването на всички нормативни изисквания при построяването на сградите по смисъла на цитирания текст, съгласно § 1д от Допълнителните разпоредби на ППЗСПЗЗ, се удостоверява от органите, компетентни да одобрят проекта и да разрешат строителството на сградата. Когато се възстановяват права на собственици на имоти попадащи в тези зони също са предвидени планове за установяване на границите на имотите. В случаите по чл. 10, ал. 7, съответно, когато в одобрената кадастрална карта на населеното място няма данни за имотните граници, тогава се изработва помощен план – чл. 13а от ППЗСПЗЗ. След влизане в сила на решението на ОСЗ за възстановяване на собствеността върху имота в урбанизирана територия постановено по реда на чл. 11 от ППЗСПЗЗ, имотите се попълват одобрения кадастрален план или в одобрената кадастрална карта.

Аналогична е процедурата по чл. 12 ППЗСПЗЗ - където влизането в сила на решението на ОСЗ е основание за попълване на имотите в одобрения кадастрален план в случаите и по реда на чл. 134, ал. 2, т. 2 във връзка § 6, ал. 6 от Закона за устройство на територията (ЗУТ). А при наличие на кадастрална карта – в случаите и по реда на чл. 53 и чл. 54 от Закона за кадастъра и имотния регистър( ЗКИР).

Окончателния акт, с който се възстановява собствеността върху бивши земеделски земи, понастоящем включени в урбанизирани територии, имат решенията на Общинска служба „Земеделие„ по чл. 14, ал. 1, т. 1 от ЗСПЗЗ за възстановяване в съществуващи или възстановими стари реални граници. Тези решения придружени от скица, заверена от ОСЗ и от техническите служби на съответната община имат силата на констативни нотариални актове за имота (виж предложение последно на чл. 18ж, ал. 1 ППЗСПЗЗ). С тях се възстановява собствеността върху земи, които нямат земеделски характер по смисъла на разглеждания закон, но по силата на изричните разпоредби на чл. 10, ал. 5, 6, 7 и 9 ЗСПЗЗ правото на собственост върху тях се възстановява по същата процедура. Законодателят е имал предвид вероятно, че към момента на одържавяването земите са били земеделски и затова е предвид реда за възстановяване на собствеността по този закон.

Тези решения обаче са предхождани от заповед за утвърждаване на определената от техническите служби при общината размер на застроената площ и на свободната такава, която заповед е издадена по реда на чл. 11, ал. 4 от ППЗСПЗЗ. Тази заповед подлежи на самостоятелно оспорване по реда на АПК. Предметът, основните характеристики и страните в производството по оспорване на заповед, издадена на посоченото правно основание, са подробно обсъдени в Тълкувателно решение № 5/18.10.2011 г., постановено по тълкувателно дело № 8/2010 г. на Общото събрание на съдиите на Върховния административен съд, което е подписано с особено мнение от част от съдиите. Спорния въпрос бе могат ли заинтересовани граждани и организации да обжалват по реда на АПК,заповедите на кметовете на общините по чл. 11, ал. 4 от ППЗСПЗЗ за определяне на застроената част от имоти, намиращи се в границите на урбанизираните територии.

Съобразено с това тълкувателно решение е и решението по адм. д. 4811/2013 г. на ВАС, където съдебния състав е приел, че в производството по чл.11, ал 4 от ППЗСПЗЗ страните са – заявилите претенцията бивши собственици или техни наследници и съответните административни органи, компетентни да се произнесат. Пак в тази връзка относно страните е и решението по адм. д. №3977/2013 г. на четвърто отделение като допълнително съдът е посочил, че производството по чл. 11 ал. 4 от ППЗСПЗЗ само се определя размера на застроената част от имота, предмет на земеделска реституция, и със заповедта на кмета не се извършва реституцията на земята. Тази заповед само одобрява установеното от техническите служби на общината. В този смисъл относно страните в това производство е и определението по адм. д. №11000/2010 г. решението по адм. д. №5131/201 г и № 5440/2011 г. В решението си по адм. д. 8457/2001 г. състав на второ отделение на ВАС е приел, че единственият специализиран орган по реституция на земеделските земи е съответната общинска служба по земеделие (ПК) и само решението на същата може да легитимира наследниците на бившите кооператори като собственици, на които е признато право на възстановяване върху тези земи, а не записването на имота в разписните книги, както е приел съдът.
По адм. д. № 14859/2009 г.на ВАС тричленния състав е определил характера на това производство - по чл. 11, ал. 4, като е приел, че то е междинно на реституцията на земеделските земи, включени в строителните граници и се развива преди произнасянето от Общинската служба „Земеделие„ по искане за възстановяване на правото на собственост върху бивши земеделски земи. Представлява сложен фактически състав, който включва решението на техническата служба при общината за определяне на застроената площ, което се одобрява със заповед на кмета на общината, след влизане в сила на тази заповед се издава удостоверение и скица, а след това земеделската служба постановява своето решение. Съдебния състав е приел, че в процедурата по чл. 11, ал. 4 от ППЗСПЗЗ се преценява единствено дали е налице застрояване, като кметът на общината, съответно съдът, не се произнася по реституирането на имота, вкл. по възможност за обособяване на процесния имот в самостоятелно УПИ с достъп до улица, път или алея по ЗУТ. Същото становище е застъпено и по адм. д. № 9598/2012 г., където съдебния състав приема, че в това производство въпросите относно законността на застрояването и моментът на извършването му не се проверяват. В този смисъл е и решение № 1374 от 29.01.2013 г. по адм. д. № 13263/2011 г. В решение № 3506 от 13.03.2013 г. постановено по адм. д. № 9271/2012 г. тричленния състав освен подобни на горните решения мотиви е направил и подробен анализ на § 1в от ДР на ППЗСПЗЗ относно понятието застрояване, като е прието, че застрояването не е само фактическото изграждане на сгради и съоръжения, а и реализирането на обслужващи, мероприятия, необходимо за нормалното функциониране на сградите.

Подробен анализ на това производство е направен от съдебния състав постановил решението по адм. д. № 9604/2008 г., като го е свързал с § 1в от ДР на ППЗСПЗЗ относим за случаите, в които извършените строителни дейностти не позволяват възстановяване на собствеността.
Интерес заслужава решението по адм. д. № 12538/2009 г., пак на четвърто отделение на Върховния административен съд, в което съдебния състав е очертал рамките на съдебната проверка относно законосъобразността на заповедта на кмета на общината издадена на основание чл. 11, ал. 4 от ППЗСПЗЗ. Съдебната практика в тази насока е многобройна и затова се спираме само на тези решения, които правят подробен анализ на това производство.
Изземване на земеделски имоти по чл. 34 от ЗСПЗЗ

Това са сравнително многобройни дела, които се разглеждат от административните съдилища. Касае се за уредено бързо производство чрез способите на административното право подобно на това, което съществува в ЗДС и ЗОС, без обаче да се изключва общия исков ред за защита. За да се проведе същото успешно е необходимо наличието на една процесуална и три материалноправни предпоставки. Процесуалната е – направено искане. Материалноправните са: собственик с възстановено право на собственост, лице, което ползва имота и ползването да е без правно основание. Първата предпоставка предполага приключила процедура за възстановяване на право на собственост върху земеделска земя в стари съществуващи или възстановими или нови реални граници. По отношение на третата предпоставка – при ползване на законно основание, не може да се приложи тази процедура за изземване на имота. Наличието на спор за собственост също изключва приложението й. Такъв спор не би могъл да се реши в административното производство по проверка на законосъобразността на административния акт. Спорът е от материалноправен характер и е от компетентността на гражданския, а не административния съд. По същите причини в това производство не може инцидентно да се обявява нищожност на нотариален акт.

В ЗСПЗЗ не е предвиден специален ред, по който да се развие производството пред кмета като административен орган. За него се прилагат правилата на АПК. Това предполага и изпълнение на задължението за уведомяване на ползвателя за подадената молба от собственика, както и да се вземе неговото становище, като административния орган се съобрази и с представените пред него писмени доказателства. Необходимостта от уведомяване на заинтересованите от изхода лица, личи от редакцията на чл. 34, ал. 2 от закона. В нея изрично е посочено, че подлежат на оспорване, както заповедта на кмета, така и отказът му да я издаде. В първия случай активно легитимиран да обжалва е ползвателят, а за да може да реализира това свое право той следва да е уведомен. Във втория случай легитимацията принадлежи на собственика, по чието искане е започнало административното производство. Съдът изследва въпросите, подлежащи на контрол при административните актове - компетентност на органа, спазване на формата, процедурата по издаване, материалноправната кавалификация и целта на закона. Практически интерес представлява въпросът за обжалване на заповедта по административен ред – дали е допустимо заповедите да се обжалват първо пред областния управител. Практиката в тази насока беше противоречива, но сега се приема, че не съществува никаква законова пречка за първоначално обжалване по този ред. Считам това становище за правилно. Разпоредбата на чл. 34, ал. 2 от ЗСПЗЗ предвижда обжалване на заповедта на кмета по реда на АПК. Той от своя страна предвижда и урежда и двата способа за обжалване – по административен и по съдебен ред.

В този смисъл са решенията по адм. д. № 10995/2003 г., адм. д. № 15404/2010 г., адм. д. № 92732012 г., адм. д. № 5135/2011 г. и адм. д. № 9193/2011 г. От анализа на съдебните решения по значителната практика по този текст както споменах не констатирах някакви проблеми по прилагането му.

Следва да се има и предвид Тълкувателно решение № 1 от 25.01.2013 г. по т. д. № 3/2011 г. относно приложението на административното производство по чл. 34 от ЗСПЗЗ за имотите, възстановени по реда на ЗСПЗЗ,които се намират в урбанизираните територии (населени места и селищни образувания) и не представляват земеделски земи или е приложимо само в случаите, когато е възстановените по реда на ЗСПЗЗ имоти представляват земеделски земи по смисъла на чл. 2 от закона. Прието бе, че производството по чл. 34 от ЗСПЗЗ е приложимо само по отношение на възстановените земеделски земи по смисъла на чл. 2 от ЗСПЗЗ.

Този документ е създаден в рамките на проект „Повишаване на компетентността на съдии, съдебни помощници и съдебни

служители от ВАС и административните съдилища”, Договор № 13-24-2/10.09.2013 г., финансиран от Оперативна програма

„Административен капацитет”, съфинансирана от Европейския съюз чрез Европейския социален фонд. 

